Ռուսաստանում ընտանեկան բռնության զոհերը բողոքում են բռնության ապաքրեկանացման դեմ
Ռուսաստանի օրենսդիրները վերջերս ընդունել են օրինագիծ, որով ապաքրեականացրել են ընտանեկան բռնության այն դեպքերը, ուր չկա մարմնական վնասվածք: Օրինագծի կողմնակիցները նշում են, որ տուգանքն ու կարճաժամկետ ձերբակալությունը բավարար է, սակայն ընդդիմախոսներն ասում են, որ մեղմացումը միայն կխորացնի խնդիրը:
Բռնության ենթարկված կանանց համար ապաստարանում Մարինան, ով չցանկացավ ներկայանալ, պատրաստում է ռուսական կարկանդակներ և վաճառում դրանք՝ գումար վաստակելու համար: Երեք ամիս առաջ նա և իր մեծ դուստրը հեռացել են իր ամուսնուց, ով բռնության էր ենթարկում նրանց: Բռնության արդյունքում Մարինան ստացել էր լուրջ վնասվածքներ: «Ոստիկանությունը ժամանեց այն ժամանակ, երբ ես արդեն ենթարկվել էի դաժան ծեծի: Հետագայում նա ինձ հարվածում էր անգամ այն ժամանակ, երբ անդամալույծների համար սայլակում էի: Նրանք եկան ու ասացին, որ սա ձեր ընտանեկան գործն է, կվիճաբանեք, հետո կհաշտվեք»,- ասում է Մարինան: Բռնության զոհերն ունեն մտավախություն, որ Ռուսաստանի խորհրդարանականների ընդունած նոր օրինագիծը, որով մեղմացվում է պատիժը ընտանեկան բռնության համար, կհանգեցնի նրան, որ ոստիկանությունն էլ ավելի շատ կխուսափի ներգրավվելուց նման գործերում: Օրինագծի հեղինակները համաձայն են, որ բռնության ենթարկողները պետք է քրեական պատասխանատվության ենթարկվեն: «Սակայն այն դեպքերում, երբ բռնություն է տեղի ունենում հուզական մի իրավիճակում, երբ մարդիկ չունեն մտադրություն վնաս հասցնելու միմյանց, երբ չկա հալածանքի միտում մյուս անձի նկատմամբ, ընդունելի է վարչական պատասխանատվության ենթարկելը»,- ասում է Պետդումայի պատգամավոր Օլգա Բատալինան: «Ծնողների Դիմադրություն» կոչվող խումբը, որը նախաձեռնել է օրենքի մեջ փոփոխությունը, նշում է, որ բազմաթիվ կեղծ մեղադրանքների արդյունքում, եթե պատիժը խիստ է, բազմաթիվ ընտանիքներ են կործանվում: «Մենք ունենք բազմաթիվ նման դեպքեր արձանագրված վերջին մեկ ու կես տարում: Ծնողներն անգամ վախենում են անհրաժեշտության դեպքում իրենց երեխաներին տանել վնասվածքների կենտրոն»,- ասում է Ծնողների Դիմադրություն խմբի նախագահ Մարիա Մամիկոնյանը Որոշ հայտնի կանայք, ովքեր բռնության զոհեր են եղել նախկինում, կոչ են անում նախագահ Վլադիմիր Պուտինին չստորագրել օրենքի փոփոխությունները: «Մենք պետք է լավ մտածենք նման որոշում կայացնելուց առաջ: Սա լուրջ հարց է մեր երկրի բազմաթիվ ընտանիքների համար: Ես գիտեմ, թե ինչ է նշանակում ենթարկվել բռնության»,- ասում է ռուս երգչուհի Վալերիան: Ըստ պաշտոնական տվյալների, բռնությամբ հանցագործությունների շուրջ 40 տոկոսը տեղի է ունենում ընտանիքներում: Ընտանեկան բռնությունների արդյունքում ամեն տարի հազարավոր կանայք են զոհվում Ռուսաստանում: